আজ ‘সদ্যোজাত’ পঞ্জাবের বিরুদ্ধে আইএসএল অভিযান শুরু ‘বড়দা’ মোহনবাগানের

কলকাতা: শনিবার ইন্ডিয়ান সুপার লিগের (ISL 2023) নতুন মরশুমে অভিযান শুরু করছে মোহনবাগান সুপার জায়ান্ট (Mohun Bagan SG)। বিবেকানন্দ যুবভারতী ক্রীড়াঙ্গনে (Vivekananda Yuvabharati Krirangan) গতবারের চ্যাম্পিয়নদের মুখোমুখি হচ্ছে প্রথমবার আইএসএল খেলা পঞ্জাব এফসি (Punjab FC)। ২০২২-২৩ মরশুমে আই লিগ (I league) চ্যাম্পিয়ন হয়ে এ মরশুমে আইএসএল খেলার যোগ্যতা অর্জন করেছে তারা। সুতরাং বলাই যায়, সদ্যোজাত শিশুদের বিরুদ্ধে টুর্নামেন্ট শুরু করছে ভারতীয় ফুটবলের এক ‘বড়দা’।

মোহনবাগান স্কোয়াডের যা শক্তি তাতে এই ম্যাচে তারা ফেভারিট তা চোখ বন্ধ করে বলা যায়। আশিক কুরুনিয়ন (Ashique Kuruniyan) চোট পেয়ে সম্ভবত গোটা মরশুম থেকে ছিটকে গিয়েছেন। তবে তাতে খুব একটা সমস্যা নেই। বাঁ প্রান্ত দিয়ে আজ হয়তো শুরু করবেন লিস্টন কোলাসো (Liston Colaco)। তাঁকে নিয়েই শুক্রবার সাংবাদিক সম্মেলনে এসেছিলেন বাগান কোচ হুয়ান ফেরান্দো (Juan Ferando)। আশিকের অনুপস্থিতিতে বাড়তি দায়িত্ব হবে লিস্টনকে।

আরও পড়ুন: কাশী ক্রিকেট স্টেডিয়ামের ভিত্তিপ্রস্তর স্থাপন করছেন মোদি, থাকছেন তেন্ডুলকর, গাভাসকর

আজ দাবানল হবে বলছে মন! ?#MBSG #JoyMohunBagan #আমরাসবুজমেরুন pic.twitter.com/uKWfESRFZV

— Mohun Bagan Super Giant (@mohunbagansg) September 23, 2023

মরশুমের শুরুতে নড়বড়ে দেখাচ্ছিল সবুজ-মেরুন বাহিনীকে। কিন্তু ক্রমশ দল গুছিয়ে নিয়েছেন ফেরান্দো। ১২ অগাস্ট ডুরান্ড কাপে (Durand Cup) কলকাতা ডার্বিতে (Kolkata Derby) হারের বদলা নিয়ে নেন ২১ দিনে। এএফসি কাপেও তরতর করে এগোচ্ছে পালতোলা নৌকো। সদ্য ওড়িশা এফসিকে তাদের ঘরের মাঠে ৪-০ হারিয়েছে তারা। দুরন্ত ফর্মে রয়েছেন দিমিত্রি পেত্রাতস, সেদিন জোড়া গোল করেন তিনি। সঙ্গে সাদিকু, কামিংস, মনবীররা আছেন। সবমিলিয়ে মোহনবাগান আক্রমণ সামলানোই পঞ্জাবের কাছে আসল চ্যালেঞ্জ।

পঞ্জাব এফসির গ্রিক কোচ স্টাইকোস ভারগেতিস অবশ্য আত্মবিশ্বাসী। তিনি স্বীকার করছেন, মোহনবাগান কঠিন প্রতিপক্ষ, সামান্য মনোসংযোগ নষ্টে খেসারত দিতে হতে পারে। তবে একই সঙ্গে তিনি এও জানিয়েছেন, তাঁর দল তিন পয়েন্টের জন্য খেলবে। মজাচ্ছলে তিনি এও বলেন, প্রথম পাঁচ ম্যাচ থেকে তাঁরা ১৫ পয়েন্ট তোলার আশা করছেন।