শেষ মুহূর্তের গোলে কেরালা বধ, মোহনবাগানই ‘সুপার জায়ান্ট’

কলকাতা: মোহনবাগান (Mohun Bagan Super Giant) নামের পিছনে ‘সুপার জায়ান্ট’ শব্দবন্ধ নিয়ে প্রতিপক্ষ ক্লাবের সমর্থকরা নানান রসিকতা করেন। নাম যে কারণেই হোক না কেন, মোহনবাগান সত্যিই এখন দৈত্য, বিশালাকার এক শক্তিশালী দৈত্য। তার শক্তি কতটা ব্যথা দিতে পারে তা টের পেল কেরালা ব্লাস্টার্স (Kerala Blasters FC)। ৮০ মিনিট পর্যন্ত ২-১ গোলে এগিয়ে ছিল তারা। মাঠ ছাড়ল ২-৩ হেরে।

এই খেলার দুটি অর্ধ যেন দুটি আলাদা গল্প। প্রথমটা নরম-সরম, প্রতিপক্ষ গোলকিপারের ভুলে ১-০ এগিয়ে যায় বাগান৷ দ্বিতীয়ার্ধে প্রবলভাবে ফিরে এল কেরালা। তবে তাদের দুটি গোলের জন্যই দায়ী সবুজ-মেরুন গোলকিপার বিশাল কাইথ। প্রথমে শুভাশিস বসুকে হসপিটাল পাস দিয়ে গোল খাওয়ালেন। তার কিছুক্ষণের মধ্যেই নির্বিষ ফ্রি-কিক ধরতে গিয়ে ফস্কালেন, টোকা মেরে ২-১ করেন কেরালার সেন্টার ব্যাক ড্রিনচিচ।

আরও পড়ুন: ব্যাটিংয়ে অনিচ্ছুক রোহিত! কী বললেন কিংবদন্তি?

এরপর দুটি পরিবর্তন করলেন বাগান কোচ হোসে মোলিনা। লিস্টন কোলাসোকে তুলে নামালেন আশিক কুরুনিয়ানকে এবং প্রথম গোল করা জেমি টম আলড্রেডের জায়গায় নামালেন জেসন কামিংসকে। ৮৬ মিনিটে পেত্রাতসের (Dimitri Petratos) শটে পা ছুঁয়ে ২-২ করেন কামিংস। তবে কেরালার কফিনে পেরেকটা পুঁতলেন ডিফেন্ডার আলবার্তো রদ্রিগেজ। বক্সের বাইরে থেকে গোলার মতো শট নেন তিনি। বল সেই ড্রিনচিচের পায়ে লেগে সামান্য দিক পরিবর্তন করে জালে আছড়ে পড়ল। যুবভারতীর সবুজ-মেরুন জনতার গর্জন তখন যেন এক বিশালাকার দৈত্যের গর্জনের মতো শোনাল।

মাত্র ১৫ মিনিট খেলে ম্যান অফ দ্য ম্যাচ হলেন কুরুনিয়ান। আজকের প্রথম ম্যাচে এফসি গোয়ার বিরুদ্ধে ২-২ ড্র করে মোহনবাগানকে টপকে শীর্ষস্থানে উঠেছিল বেঙ্গালুরু। ঘণ্টা দুয়েকের মধ্যেই তাদের মগডাল থেকে টেনে নামাল বাগান। ১২ ম্যাচে সুনীল ছেত্রীদের সংগ্রহ ২৪ পয়েন্ট। এক ম্যাচ কম খেলে শুভাশিসদের ২৬ পয়েন্ট। আবারও লিগ-শিল্ড জয়ের দিকে এগোচ্ছে ‘সুপার জায়ান্ট’ মোহনবাগান।