দিমিত্রি সুস্থ, আজ কি জয়ে ফিরবে মোহনবাগান?

গুয়াহাটি: আইএসএলে (ISL 2023-24) এ মরসুমে এখনও অপরাজিত মোহনবাগান সুপার জায়ান্ট (Mohun Bagan SG)। তবে প্রথম পাঁচ ম্যাচে টানা জয়ের পরে ওড়িশা এফসির (Odisha FC) বিরুদ্ধে ড্রয়েই সন্তুষ্ট থাকতে হয়েছে। তার ক’দিন আগে এএফসি কাপ (AFC Cup) থেকে ছিটকে যেতে হয়েছে। তার উপর ক্রমাগত চোটে দলের অবস্থা মিনি হাসপাতালের মতো। তবে বাগান সমর্থকদের জন্য সুখবর, চোট সারিয়ে ফিরেছেন এক নম্বর স্ট্রাইকার দিমিত্রি পেত্রাতস (Dimitri Petratos)। আগের ম্যাচে ওয়ার্ম আপে চোট পাওয়া হুগো বুমোসও অনুশীলন করেছেন।

শুক্রবার সবুজ-মেরুন মুখোমুখি হচ্ছে নর্থ-ইস্ট ইউনাইটেডের, খেলা গুয়াহাটির ইন্দিরা গান্ধী অ্যাথলেটিক স্টেডিয়ামে। অ্যাওয়ে ম্যাচ হলেও জয়ের আশা করতেই পারে মোহনবাগান। কলকাতায় ইস্টবেঙ্গলের (East Bengal) কাছে পাঁচ গোল খেয়ে ফিরেছিল নর্থ-ইস্ট। এ মরসুমে তারা মোটেই ভালো ফর্মে নেই। নয় ম্যাচে ১০ পয়েন্ট নিয়ে লিগ টেবিলের সাত নম্বরে রয়েছে তারা। সেই অক্টোবরে জামশেদপুরকে হারানোর পর আর জয় নেই।

Thursday morning hustle in Kolkata ahead of our clash against NorthEast United #MBSG #JoyMohunBagan #আমরাসবুজমেরুন pic.twitter.com/KPY9TcelcL

— Mohun Bagan Super Giant (@mohunbagansg) December 14, 2023

আরও পড়ুন: জন্মদিনের গিফট, কেরিয়ারের সেরা বোলিং কুলদীপের

ওড়িশা ম্যাচের শেষে লাল কার্ড দেখেছিলেন হেড কোচ হুয়ান ফেরান্দো (Juan Ferrando)। তিনি আজ দলের সঙ্গে ডাগ আউটে কিংবা ড্রেসিং রুমে থাকতে পারবেন না। একই কারণে গতকাল সাংবাদিক সম্মেলনে আসতে পারেননি। তাঁর জায়গায় আসেন সহকারী কোচ ক্লিফোর্ড মিরান্ডা (Clifford Miranda)। পেত্রাতস ফিরে আসায় তিনি খুশি। ক্লিফোর্ড বলেন, “আমি কাউকে ছোট না করেই বলছি, এই মুহূর্তে দলের সেরা স্ট্রাইকার। গত বছর এবং এ বছরেও দিমি আমাদের জন্য কতটা গুরুত্বপূর্ণ তা সবাই জানি। জেসন কামিংস, আর্মান্দো সাদিকু এবং সুহেল ভাটের সঙ্গে ওকে পেয়ে আমরা খুব খুশি।”