এএফসি কাপে আজ ফেভারিট সেই মোহনবাগান

কলকাতা: শেষবার যখন এফসি কাপে (AFC Cup) মাজিয়া স্পোর্টস অ্যান্ড রিক্রিয়েশনাল ক্লাবের (Maziya SRC) মুখোমুখি হয়েছিল মোহনবাগান (Mohun Bagan SG), চার গোল দিয়েছিল। জনি কাউকো জোড়া গোল করেছিলেন। ফেব্রুয়ারি মাসে চোট পাওয়ার পর থেকে দলে নেই কাউকো। তাতে অসুবিধা নেই। সোমবার যুবভারতী ক্রীড়াঙ্গনে (Yuvabharati Krirangan) মাজিয়ার বিরুদ্ধে ফের বড় জয় পাওয়াই লক্ষ্য সবুজ-মেরুন ব্রিগেডের।

সেই ১২ অগাস্ট কলকাতা ডার্বিতে (Kolkata Derby) হার। তারপর থেকে হুয়ান ফেরান্দোর (Juan Ferando) দলের জয়রথ ছুটে চলেছে। ডুরান্ড চ্যাম্পিয়ন হওয়ার পর আইএসএলে (ISL 2023) দুই ম্যাচে দুই জয়। এএফসিতে ওড়িশা এফসি-কে (Odisha FC) তাদের ঘরের মাঠে চার গোল। মোহনবাগানের আক্রমণ এখন দেশের সেরা বললে ভুল বলা হয় না। দিমিত্রি পেত্রাতস (Dimitri Petratos), হুগো বুমো, জেসন কামিন্স (Jason Cummings), সাহাল আবদুল সামাদ, মনবীর সিং, লিস্টন কোলাসোরা প্রতিপক্ষ রক্ষণে বাঘের মতো ঝাঁপিয়ে পড়ছেন। এমনকী আক্রমণে যোগ দিচ্ছেন শুভাশিস বসু (Subhashis Bose), আশিস রাইও।

আরও পড়ুন: তামিমকে নিতে সুপ্রিম কোর্টে আবেদন

Throwback to the last time we faced Maziya S&RC in the AFC Cup Group Stage ?? #MBSG #JoyMohunBagan #আমরাসবুজমেরুন pic.twitter.com/pAE9OI0fjk

— Mohun Bagan Super Giant (@mohunbagansg) October 1, 2023

এ বছর চোখধাঁধানো আক্রমণের সঙ্গে যোগ হয়েছে নির্ভরযোগ্য রক্ষণ। রক্ষণের কেন্দ্রে হেক্তর ইউস্তের (Hector Yuste) আগমন ম্যাজিকের মতো কাজ করছে। অনবদ্য টেকনিক, গতি, অনুমানশক্তির সাহায্যে বড় বড় স্ট্রাইকারদের নির্বিষ করে দিচ্ছেন ইউস্তে। সঙ্গে আনোয়ার আলি (Anwar Ali) তো আছেনই, যাঁকে অনেকে ভারতের সার্জিও র‍্যামোস বলছেন। মাঝমাঠে অনিরুদ্ধ থাপা আক্রমণ আর রক্ষণের মধ্যে সমন্বয় সাধন করছেন।

মালদ্বীপের ক্লাবের কোচ রবিবার সাংবাদিক সম্মেলনে মোহনবাগান আক্রমণের শক্তির কথা স্বীকার করেছেন। এ ম্যাচে তারা আন্ডারডগ তাতে সন্দেহ নেই। মোহনবাগানের স্ট্রাইকার আর্মান্দো সাদিকুকে শেষ দুই ম্যাচে দেখা যায়নি। আজ তিনি সুযোগ পান কি না সেটাই দেখার।