ইস্টবেঙ্গলের প্রতিষ্ঠা দিবসে বাগানের ‘উপহার’, চুক্তি বাড়ল পেত্রাতসের

কলকাতা: আজ, ১ অগাস্ট ইস্টবেঙ্গলের (East Bengal) প্রতিষ্ঠা দিবস। সেই দিনেই তাদের ‘উপহার’ দিল তাদের চির-প্রতিদ্বন্দ্বী মোহনবাগান (Mohun Bagan)। উপহার একেবারেই নয়, এ আসলে সাবধান বাণী। তারা জানিয়ে দিল, গত আইএসএলে সোনার বুট জয়ী, সমর্থকদের চোখের মণি দিমিত্রি পেত্রাতস (Dimitri Petratos) ২০২৬ পর্যন্ত থাকছেন। নতুন দুই বছরের চুক্তি করে অস্ট্রেলীয় তারকা বললেন, “জয় মোহনবাগান।”

বৃহস্পতিবার দুপুর ১টার দিকে একটি ভিডিও পোস্ট করেছে মোহনবাগান সুপার জায়ান্ট। ভিডিওর ক্যাপশনে লেখা, “আমাদের প্রতিবেশীদের বিশেষ দিনে তাদের জন্য উপহার।” ময়দানে দুই প্রধানের বাগযুদ্ধ বহু যুগের। সোশ্যাল মিডিয়ার জমানায় তা নতুন মাত্রা পাবে সেটাই স্বাভাবিক।

আরও পড়ুন: কে এই বন্দুকধারী যাঁকে নিয়ে উত্তাল সোশ্যাল মিডিয়া!

A gift for our neighbours on their special day ??

Catch all the #ISL action on @JioCinema ? https://t.co/8B4Uziht37 ?#MBSG #JoyMohunBagan #আমরাসবুজমেরুন pic.twitter.com/iX4q07z5J8

— Mohun Bagan Super Giant (@mohunbagansg) August 1, 2024

সবুজ-মেরুনের পোস্ট করা ভিডিওয় প্রথমে কিছু বাচ্চাদের ফুটবল খেলতে দেখা যাচ্ছে। তারপর তাদের একজন ফ্রি-কিকে গোল করে পেত্রাতসের মতো সেলিব্রেশন করল। তারপর ভিডিওতে দেখা গেল বাগান সমর্থকদের আদরের দিমিকে। ভিডিওর একদম শেষে ভেসে উঠল ‘দিমি ২০২৬’।

নতুন চুক্তি সই করে পেত্রাতস বলেন, “মোহনবাগান আমার উপরে আস্থা রাখায় আমি কৃতজ্ঞ। মোহনবাগানকে আরও ট্রফি দিতে চেষ্টা করব। এবার আমাদের দলের শক্তি গতবারের তুলনায় অনেক বেড়েছে। আমার দীর্ঘদিনের অস্ট্রেলীয় বন্ধু জেমি ম্যাকলারেন যোগ দিয়েছে দলে। আমরা দুজনে একসঙ্গে বহু ম্যাচ খেলেছি। সফলও হয়েছি। সেই রেশ বজায় রাখতে চাই ভারতেও… গতবারের মতোই একটা দল হিসেবে আমরা সফল হব, এই বিশ্বাস আমার আছে। সমর্থকদের আবেগ আমাদের প্রেরণা। এবারও তাদের সঙ্গে চাই। জয় মোহনবাগান।”