ওড়িশার মাঠে আজ মোহনবাগানের কঠিন লড়াই

কলকাতা: শনিবার এক ঘণ্টারও বেশি সময় ৯ জনে খেলেও মহামেডানের বিরুদ্ধে ড্র করেছে ইস্টবেঙ্গল। আজ আইএসএলে (ISL) নামছে তাদের চির-প্রতিদ্বন্দ্বী মোহনবাগান (Mohun Bagan SG)। রবিবার কলিঙ্গ স্টেডিয়ামে ওড়িশা এফসির (Odisha FC) মুখোমুখি তারা। সাত ম্যাচে মাত্র আট পয়েন্ট নিয়ে নবম স্থানে আছে ওড়িশা। মোহনবাগান রয়েছে দ্বিতীয় স্থানে এবং যথেষ্ট ভালো ফর্মে। তবু কলিঙ্গ বিজয় সহজ হবে না।

ঘরের মাঠে সার্জিও লোবেরার (Sergio Lobera) দল সচরাচর হারে না। রক্ষণ জমাট রেখে প্রতি আক্রমণে প্রতিপক্ষকে ধরাশায়ী করাই তাদের কৌশল। ওইভাবেই ইস্টবেঙ্গলকে হারিয়েছিল তারা। কিন্তু বাগান ব্রিগেডের আক্রমণভাগের দক্ষতা অন্য পর্যায়ের। বিদেশিদের পাশাপাশি মনবীর সিং (Manvir Singh), লিস্টন কোলাসোরা সুযোগ পেলেই ডিফেন্স ভাঙতে পারেন।

আরও পড়ুন: ছুটছে লিভারপুলের জয়রথ, টানা চার ম্যাচে হার সিটির

আজ যুদ্ধক্ষেত্র কলিঙ্গ! জয় মোহনবাগান! #MBSG #JoyMohunBagan #আমরাসবুজমেরুন pic.twitter.com/XDQhBhYm9v

— Mohun Bagan Super Giant (@mohunbagansg) November 10, 2024

আর একটি বিষয়ে আত্মবিশ্বাসী হোসে মোলিনার (Jose Molina) দল। যে দলটার রক্ষণ টালমাটাল অবস্থায় ছিল তা সেই মহামেডান ম্যাচ থেকে এখনও গোল হজম করেনি। আজ সেই রক্ষণকেই ভাঙার দায়িত্ব দুই প্রাক্তন মোহনবাগানির— রয় কৃষ্ণ এবং হুগো বুমোস। সামান্যতম সুযোগ পেলেই বিপদ সৃষ্টি করতে পারেন কৃষ্ণ, সে কথা মোলিনা ভালোই জানেন।

পালতোলা নৌকোকে তরতর করে এগিয়ে নিয়ে যাওয়ার জন্য যাঁর অবদান সাম্প্রতিককালে সবথেকে বেশি সেই গ্রেগ স্টুয়ার্ট এদিন খেলতে নাও পারেন। তাঁর চোট আছে, শনিবার অনুশীলন করেননি। তাঁর জায়গায় অ্যাটাকিং মিডফিল্ডারের ভূমিকা নিতে পারেন দিমিত্রি পেত্রাতস। আজ তাঁর জন্মদিন, বিশেষ দিনটা গোল করে, ম্যাচ জিতিয়ে স্মরণীয় করে রাখতে চাইবেন তিনি। গোল করার দায়িত্বে, ৯ নম্বর পোজিশনে থাকবেন জেমি ম্যাকলারেনও।